Det var ein heldig gjeng med elevar frå Ulstein vidaregåande skule som tysdag troppa opp på Sjøborg kino til ein litt annleis skuletime. Ikkje berre fekk dei sjå klipp frå filmen "Mannen som elsket Yngve" før den kjem på kinoane i februar, men dei fekk også møte både hovudrolleinnehavaren Rolf Kristian Larsen som er kjend frå filmen "Fritt vilt", og regissør Stian Kristiansen. Stemninga i salen var god, og ungdomane her fekk ros for å vere engasjerte og merksame. Særleg i forhold til ungdommane i Bergen, der dei to karane var måndag.
- Det var ein heilt anna gjeng med ungdommar her enn i Bergen. Mykje kulare folk, som faktisk ville høyre på kva eg ville seie, skrytte regissør Stian Kristiansen etterpå.
Og ungdommane var heller ikkje redde for å ta ordet. Dei stilte spørsmål, spøkte med dei og gjorde at dei hadde ein fin kontakt mellom seg. Det vart ledd godt av filmklippa som vart vist, og det var sikkert kjekt å sjå for regissøren som har jobba med filmen i tre år. Men også i mellom filmklippa var det humoristisk stemning i salen, ungdommane lo av både eigne kommentarar og av det dei to kunne fortelje. Fyrst ville regissør vite om dei hadde lest boka som filmen er bygd på. Det er Tore Renberg som har skrive romanen og laga manus til filmen. Det var det ingen som hadde.
- Les de ikkje bøker? Det må de gjere, minst ei kvar veke, oppfordra Kristiansen. Ein gut frå salen påsto at det gjorde han, eller minst ei kvar andre veke. Men etter latteren frå medelevane å dømme så skrytte han kanskje på seg litt.
- Er det nokon av dykk som har vore med i teater då, eller laga film?
- Vi har laga film til Ungdommens kulturmønstring, kom det frå nokre gutar i salen. - Den ligg på YouTube, og ligg som nummer tre på Snutter på VG. "Baklengsfilmen", den må du gå å sjå på.
"Mannen som elsket Yngve" er lagt til 80-talet og handlar om syttenåringen Jarle (Rolf Kristian Larsen) som har kjærast og er venstreradikal rockar. Saman med bestekameraten Helge spelar han i bandet Mattias Rust-band. Bandet er oppattkalla etter han som landa med privatfly på Den røde plass i Moskva under den kalde krigen.
- Det er ein symbolikk i filmen. Jarle er på eit vis ein Mattias Rust, fortalde regissøren.
For den unge Jarle vert forelska i den nye guten i klassa, Yngve. Det er på ingen måte lett for Jarle, som ikkje kjenner seg sjølv godt nok til å vite kva han vil.